Nastupila je sveopća i potpuna civilizacijska i ekonomska disfunkcija u kojoj su – pored svega ostalog – građani postali nesposobni pojmiti da švicarski franak nije franak iz našeg sokaka nego je doista švicarski, da je novac čija vrijednost pada i raste na svjetskom tržištu i da to podrazumijeva notorni, veći, manji ili vrlo velik rizik

No ta jednostavna istina u Hrvatskoj izaziva čuđenje, moralističko gnušanje i neku vrst shizofrenog rascjepa. S jedne strane, postoji dekorativna potreba da se bude dio svijeta, da u Hrvatsku dolaze turisti, da se neki proizvod pokuša izvesti, da sportske reprezentacije osvajaju svjetska prvenstva, da se slavi pristupanje Europskoj uniji (jer, 'oduvijek smo bili Europa'), da se živi u blagostanju zapadnoeuropskog tipa i da se to blagostanje kupuje na kredit. No s druge strane, kada treba prihvatiti demokratsku civilizaciju, njene vrijednosti i njene nuspojave, bili to antifašizam, vladavina prava ili utjecaj svjetskog tržišta valuta na ugovore o kreditu, tada nastupaju bijes i razočaranje.